
Megvannak a Solti Nemzetközi Karmesterverseny középdöntősei

Három izgalmas napon vannak túl a versenybe bejutott fiatal karmesterek. A Pannon Filharmonikusokkal a Kodály Központban megvalósult elődöntő után fény derült a továbbjutókra is. A verseny folytatódik, a pécsi elődöntőből továbbjutó tíz dirigenst október 5-én és 6-án a nemzetközi zsűri előtt, a Zeneakadémián a Magyar Rádió Szimfonikus Zenekara és kiváló hazai énekes szólisták közreműködésével hallhatja a közönség.

Október 1. és 3. között a Pannon Filharmonikusokkal léptek a Kodály Központ színpadára a fiatal karmesterek a Solti Nemzetközi Karmesterverseny első fordulójában. A versenyzők Stravinsky, Dohnányi, Kodály és Bartók művein keresztül bizonyíthattak a közönség és a zsűri előtt, amely a következő tíz karmestert választotta ki, hogy a budapesti középdöntőben újra megmutathassák tudásukat: Francesco Cagnasso, Virgil Fok Chin Wai, Fernando Gaggini, Yukuang Jin, Sungjin Kim, Yuji Maruoka, Nitai Rach, Szüts Apor, Drummado Wijnhamer, Yu-Te Wu.

Az eredményhirdetés után sorshúzással döntötték el, hogy a továbbjutó versenyzők milyen műveket adnak elő a verseny középdöntőjében, amelyről bővebben ide kattintva olvashatnak. Az elődöntők zárásaként Pinchas Steinberg, a zsűri elnöke köszönte meg a Pannon Filharmonikusoknak a megfeszített háromnapos munkát és helytállást, valamint a kiemelkedő művészi színvonalat, amit a verseny névadójához hűen képviseltek.

A Zeneakadémián a versenyzők a Magyar Rádió Szimfonikus Zenekarával, valamint olyan kiváló szólistákkal zenélnek együtt, mint Bartos Barna, Boross Csilla, Celeng Mária, Megyimórecz Ildikó és Szemerédy Károly, az ő közreműködésükkel kell meggyőzniük a zsűrit arról, hogy helyük van a döntőben. A középdöntőben a Mozart- és Puccini-áriák mellett két kortárs művet is hallhat a közönség: felcsendül Varga Judit DOT-DOT-LINE. című szerzeménye, valamint Gyöngyösi Levente V. szimfóniájának első tétele is, amelyek kifejezetten a Solti Nemzetközi Karmesterverseny felkérésére születtek. A középdöntő a nagyközönség számára térítésmentesen, előzetes regisztrációval látogatható.

A középdöntőből négy versenyző jut tovább az október 9-i döntőbe, amelyet a Müpa Bartók Béla Nemzeti Hangversenytermében tartanak, akárcsak az október 10-i gálakoncertet, ahol nemcsak a végső nyertes, hanem a közönségszavazás győztese is kiderül.

Jegyvásárlási és egyéb információk a Solti Nemzetközi Karmesterversenyről a következő linken érhetők el: https://mupa.hu/solti-karmesterverseny-2026/a-versenyrol



Solti Nemzetközi Karmesterverseny
A Solti Nemzetközi Karmesterverseny célja, hogy felfedezze és támogassa a kiemelkedő tehetségű fiatal dirigenseket. A Müpa szervezésében megvalósuló versenyen a világ minden tájáról érkező, 18–35 éves karmesterek mérhetik össze tudásukat a szakma kiválóságai előtt, Solti György szellemiségét követve. 
A hasonló zenei megmérettetésektől eltérően az október 1. és 10. között Pécsett és Budapesten zajló versenyen a karmesterek nemcsak egyetlen zenekar élén mutathatják be tudásukat, hanem három különböző együttessel, három különböző koncertteremben is helyt kell állniuk. A pécsi elődöntőben az előzsűri által kiválasztott huszonnégy dirigens a Kodály Központ Hangversenytermében, a Pannon Filharmonikusok élén méri össze tudását, a középdöntőbe továbbjutó tíz versenyző pedig már a budapesti Zeneakadémia Nagytermében, a Magyar Rádió Szimfonikus Zenekarának közreműködésével léphet pódiumra. A négy döntős a Müpa Bartók Béla Nemzeti Hangversenytermében, a Nemzeti Filharmonikus Zenekart vezényelve bizonyíthat.
A verseny névadója, Solti György a 20. század egyik legnagyobb karmestere volt, akinek életműve máig iránytűként szolgál: a zene iránti alázat, a közösségteremtés és a nemzetközi párbeszéd fontosságára emlékeztet.

További információ:
Mihályi Dávid
sajto@mupa.hu

image1.png
Solti

Nemzetkozi
Karmesterverseny




image2.png
Solti

Nemzetkozi
Karmesterverseny

mupa.hu/solfi




image3.png
Solti

Nemzetkozi
Karmesterverseny

mupa.hu/solti




